Fostul premier Sorin Grindeanu și actualul premier Mihai Tudose au purtat zilele acestea negocieri cu privire la o funcție de ministru. Fostul șef al Guvernului a spus că, pentru moment, a refuzat oferta.

Foto: InquamPhotos/Octav Ganea

Sorin Grindeanu a declarat că a refuzat oferta din motive personale. Însă el a lăudat activitatea lui Mihai Tudose și i-a urat succes.

Întrebat la Europa FM dacă ar accepta vreodată o funcție de ministru, Sorin Grindeanu a răspuns: „Cine știe ce ne oferă viitorul”.

Fostul premier a precizat că discuțiile au avut loc la începutul acestei săptămâni, și că propunerea a venit direct de la Mihai Tudose.

„Consider că nu e cazul și i-am transmis asta premierului. Era vorba de un post de ministru”

Grindeanu a refuzat să spună dacă ministerul care i s-a oferit avea legătură cu fondurile europene.

„Există titulari, le urez succes. Am refuzat din motive personale, nu e un moment potrivit. Și, dacă sunt adevărate cele ce am citit, sper să facă treabă și vor fi foarte buni miniștri. Cine știe ce rezervă viitorul? În acest moment, lucrurile sunt clare și este exclus”, a mai spus fostul premier.